Nanna Westerby (SF), 2008-04-24:
Nu bliver rigtig mange af Landsbyggefondens midler jo så også brugt til at bygge nye boliger, og man kan jo undre sig over, at det er lejerne i den almene sektor, der skal finansiere nybyggeriet af almene boliger.
Men det, jeg gerne høre ministeren om, er, om regeringen ikke har gjort sig nogle overvejelser i forbindelse med - eller om det ikke gør indtryk på regeringen - at høringssvarene i den grad er så negative, som de er.
De organisationer, som arbejder med det her i dagligdagen, påpeger, at det her bare er at sidde på hænderne i 1½ år mere i stedet for at bruge tiden på at finde på nogle ting, der reelt hjælper i ghettobekæmpelsen.
Gør det ikke indtryk på regeringen, at de organisationer, der arbejder med det her i hverdagen, i den grad bedømmer det her til at være en fiaskoordning og fraråder en forlængelse?
Da den her forsøgsordning om salg af almene boliger i sin tid blev vedtaget - og det var i øvrigt uden stemmer fra SF - var argumentet, at ordningen skulle være en del af ghettobekæmpelsen.
Der var ikke måde på, hvor vigtigt det var, at ressourcestærke beboere kunne købe deres bolig i problemramte områder i stedet for at flytte ud, når de fik en høj indkomst.
Vi er jo alle sammen enige om, at det er en målsætning, at der er blandede boligområder med forskellige ejerformer - for integrationens skyld og for sammenhængskraften i samfundets skyld.
Men den her forsøgsordning er ikke løsningen, det kan vi nu læse sort på hvidt.
Nu har vi langt om længe set den her evalueringsrapport om ordningen, og uanset hvor gerne man vil støtte forsøgsordningen, må den rapport da tage luften af ballonen.
Alle de bange anelser, man kan have haft, må siges at være blevet bekræftet.
Hvis vi ser på evalueringsrapporten, vil vi se, at konklusionerne er klare: Det er særlig lavt og blandet byggeri, der er forsøgt solgt, der er få indvandrere i områderne, der er færre uden for arbejdsmarkedet og højere bruttoindkomst i de pågældende afdelinger, så man kan altså ikke påstå, at den her ordning sikrer en mere varieret beboersammensætning.
Tværtimod sælger man ud af de gode almene boliger og efterlader den almene boligsektor med de dårlige.
Initiativet til salg er da også kommet fra engagerede enkeltpersoner i afdelingerne, og rapporten slår helt fast, at der ikke ligger boligsociale bypolitiske tanker bag salgsforsøg.
Samtidig er rapporten en afvisning af, at den her ordning kan give flere penge til byggeri af almene boliger, fordi overskuddet ved salg skulle være brugt på nybyggeri.
For det første er der kun solgt ni almene boliger ifølge den her rapport, og det kan jo ikke siges at være en guldhøst.
For det andet indebærer den her ordning ikke skyggen af garanti for, at man får bygget flere almene boliger.
Det eneste, det her er en garanti for, er, at staten får besparelser på udgifter til nybyggeri.
Det er ikke en garanti for, at der bliver bygget almene boliger; det har vi jo set i den seneste tid, hvor det almene boligbyggeri er gået helt i stå, uden at regeringen overhovedet har rørt en finger for at ændre det.
Så har velfærdsministeren fremført, at salgsordningen er vigtig for at styrke ejerfølelsen i den almene boligsektor.
Men når der har været salg, er det sket, hvor beboeren i forvejen følte høj grad af ejerforhold til boligen.
Forsøgsordningen er ikke benyttet i de områder, der er karakteriseret som problemramte.
Så der er ikke nogen af målene med den her ordning, som er opnået, og jeg forstår ikke, hvorfor regeringen ikke bare erkender, at det var en fiasko, og at det ikke bringer dem tættere på deres mål.
Tværtimod forringer det den almene sektors konkurrenceevne, og det forstærker ghettoriseringen.
Alligevel foreslår man nu at forlænge den her fiaskoordning med 1½ år.
Det er 1½ år, som vi kunne have brugt på at sætte gang i byggeriet af billige boliger; 1½ år, som vi kunne have brugt på at finde frem til reelle løsninger på ghettoproblemerne, men som man nu i stedet skal bruge på at lappe på regeringens fiaskoordning.
Det er ærgerligt, og jeg kan sige, at SF helt klart ikke støtter det her lovforslag.